CELEX: 52016DC0383
Language: lt
Date: 2016-06-10
Title: Pasiūlymas TARYBOS REKOMENDACIJA dėl Europos mokymosi visą gyvenimą kvalifikacijų sandaros, kuria panaikinama 2008 m. balandžio 23 d. Europos Parlamento ir Tarybos rekomendacija dėl Europos mokymosi visą gyvenimą kvalifikacijų sąrangos kūrimo

EUROPOS KOMISIJA
            Briuselis, 2016 06 10
            COM(2016) 383 final
            2016/0180(NLE)
            Pasiūlymas
            TARYBOS REKOMENDACIJA
            dėl Europos mokymosi visą gyvenimą kvalifikacijų sandaros, kuria panaikinama 2008 m. balandžio 23 d. Europos Parlamento ir Tarybos rekomendacija dėl Europos mokymosi visą gyvenimą kvalifikacijų sąrangos kūrimo
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindas ir tikslai
            
            
               
                  Žmonėms reikia ir ateityje reikės geresnių ir įvairesnių įgūdžių dirbti, bendrauti, gauti informaciją, prekes ir paslaugas, taip pat įgūdžių dalyvauti visuomeninėje ir pilietinėje veikloje.
               
               
                  Labai svarbu tinkamai suprasti ir įvertinti turimus įgūdžius, siekiant padėti asmenims per gyvenimą juos įgyti ir atnaujinti, pereinant nuo vieno išsilavinimo lygio prie kito ir nuo vienos išsilavinimo rūšies prie kitos, dirbant savo ar svečioje šalyje. Taip geriau derės įgūdžių pasiūla ir darbo rinkos poreikiai.
               
               
                  Kvalifikacija parodo, ką žmonės žino, išmano ir moka daryti. Ji gali būti įvairių formų, pavyzdžiui, diplomas ar pažymėjimas. Skaidrumas dėl to, ką žmogus faktiškai išmoko, kad įgytų kvalifikaciją („mokymosi rezultatai“), yra labai svarbus užtikrinant, kad asmenys ir darbdaviai teiktų reikiamą ekonominę, socialinę ir akademinę reikšmę kvalifikacijai.
               
               
                  Kadangi ES švietimo ir mokymo sistemos skiriasi, sunku įvertinti, ką, kalbant apie mokslą ar darbą, kvalifikaciją kitoje šalyje įgijęs asmuo žino, išmano ir moka daryti. Nepakankamas supratimas neleidžia pasitikėti kitoje valstybėje narėje įgytos kvalifikacijos kokybe ir turiniu. Tai pasakytina ir apie neformalioje sistemoje įgytą kvalifikaciją, kai ją suteikia tarptautinės įstaigos ir organizacijos. Dėl nepakankamo pasitikėjimo tokiomis kvalifikacijomis jas turintiems darbuotojams sunkiau tobulėti profesiniu požiūriu, įsidarbinti, sumažėja pareigų paaukštinimo ir tolesnio mokymosi galimybių, atsiranda kliūčių darbuotojų ir besimokančiųjų judumui ES.
               
               
                  Norint panaikinti šiuos skirtumus reikalingas mechanizmas, kurį taikant būtų galima palyginti nacionalines kvalifikacijų sistemas ir užtikrinti, kad būtų galima nesunkiai suprasti ir palyginti kiekvienos kvalifikacijos mokymosi rezultatus.
               
               
                  Europos mokymosi visą gyvenimą kvalifikacijų sandara (EKS)
                     1
                   buvo nustatyta 2008 m. Europos Parlamento ir Tarybos rekomendacija. Ja siekta didinti kvalifikacijų skaidrumą, palyginamumą ir perkeliamumą Europoje. 
               
               
                  Rekomendacija nustatyta Europos aštuonių bendrųjų mokymosi lygmenų bendroji orientacinė sistema, kuri lyginant nacionalines kvalifikacijų sistemas veikia kaip „vertimo programa“. Kiekvienas lygis apibrėžiamas gana abstrakčiai, pagal žinias, įgūdžius ir kompetenciją. Įtrauktos visų rūšių ir lygių kvalifikacijos – ir įgytosios visų lygių formaliojo švietimo ir mokymo priemonėmis, ir privačiojo sektoriaus bei tarptautinės (skirtos konkrečiam sektoriui). 1 lygis – tai žemiausia kvalifikacija, o 8 lygis – aukščiausia. Iš esmės aštuonis lygius atitinkančius mokymosi rezultatus galima pasiekti visais galimais mokymosi būdais, įskaitant neformalųjį mokymąsi ir savišvietą.
               
               
                  Nacionaliniai kvalifikacijų lygiai ir aštuoni EKS lygiai lyginami taikant vadinamąjį susiejimo procesą. Šiuo požiūriu kvalifikacijos pirmiausia įtraukiamos į nacionalinę kvalifikacijų sandarą (klasifikuojamos nacionalinės kvalifikacijos ir jų lygiai), o vėliau, panaudojant EKS „vertimo“ programą, jų lygiai palyginami visoje ES.
               
               
                  2008 m. rekomendacijoje dėl EKS valstybės narės buvo raginamos:
               
            
            
               (1)iki 2010 m. susieti savo kvalifikacijų sistemas ir lygius su aštuoniais EKS lygiais;
            
            
               (2)iki 2012 m. nurodyti EKS lygį naujai išduodamuose pažymėjimuose / diplomuose ir (arba) pažymėjimų / diplomų prieduose.
            
            
               
                  2008 m. EKS rekomendacija jau beveik visiškai įgyvendinta. Šiuo metu EKS iš viso dalyvauja 39 šalys, ir tai rodo jų ryžtą siekti bendro kvalifikacijų skaidrumo ir palyginamumo visoje Europoje tikslo. Iki 2016 m. pradžios savo nacionalinių kvalifikacijų lygių susiejimo su EKS lygiais procesą užbaigė 22 valstybės narės ir penkios kitos valstybės. Trys valstybės narės pateikė pirmąją susiejimo ataskaitą, tačiau EKS patariamoji grupė dar nebuvo patvirtinusi jų ataskaitų. Likusios trys valstybės narės susiejimą planavo baigti 2016 m. Visos šalys, išskyrus Italiją, susiejo savo kvalifikacijų lygį su EKS per nacionalines kvalifikacijų sandaras. Be to, iki 2016 m. pradžios 15 šalių ėmėsi nurodyti EKS lygius pažymėjimuose ir diplomuose, ir tikimasi, kad iki 2016 m. pabaigos prie jų prisijungs dar daugiau šalių.
               
               
                  EKS tapo veiksniu, paskatinusiu tobulinti nacionalines kvalifikacijų sandaras, pvz., didesnę reikšmę imta teikti mokymosi rezultatams, užuot suteikus kvalifikacijas pagal įvesties veiksnius, kaip antai trukmę ar klasėje praleistų valandų skaičių. Nuo šiol sisteminis mokymosi rezultatų aprašymų pateikimas visų lygių ir rūšių kvalifikacijoms yra labai svarbus modernizuojant švietimo ir mokymo politiką ir praktiką, sudarant galimybes asmenims pasirinkti lankstesnius mokymosi būdus.
               
               
                  Nors 2008 m. rekomendacija dėl EKS įgyvendinta sėkmingai, jos kvalifikacijų skaidrumo, palyginamumo ir perkeliamumo tikslai nėra galutinai pasiekti. Taip daugiausia yra dėl pačios rekomendacijos apribojimų. Todėl EKS rekomendaciją reikėtų pataisyti siekiant išspręsti tokias problemas:
               
            
            
               Nors EKS yra plataus masto, ne visos šalys susiejo savo visą kvalifikacijų sistemą su EKS. 
            
            
               Vienos šalys daugiau dėmesio skyrė profesinio rengimo ir mokymo (PRM) kvalifikacijų susiejimui, o kitos šalys neįtraukė į šį procesą bendrosios švietimo sistemos. Padėtis dar labiau skiriasi, jei kalbama apie privačias, neformaliąsias ir tarptautines kvalifikacijas: vienose šalyse jos yra įtrauktos į nacionalines kvalifikacijų sistemas, o kitose – ne. Esama rekomendacija nenumatyta jokių priemonių užtikrinti, kad nacionalinės sistemos apimtų visų rūšių kvalifikacijas (įskaitant privačiojo sektoriaus kvalifikacijas). Be to, kvalifikacijų sistemos ir sandaros ilgainiui kinta ir rekomendacijoje valstybės narės nėra raginamos atnaujinti savo nacionalines sistemas pagal EKS.
            
         
         
            
               Skirtingose šalyse labai skiriasi panašių kvalifikacijų turinio apibūdinimas 
            
            
               Kvalifikacijoms ir jų mokymosi rezultatams apibūdinti nėra bendros europinės formos ir tai trukdo jas palyginti. Be to, dažnai informaciją apie kvalifikacijos turinį sunku rasti, nes ji apskritai nebūna sistemingai įtraukiama į kvalifikacijų duomenų bazes ir registrus ir ja nesidalijama Europos lygmeniu. Komisija ir valstybės narės techniniu lygmeniu susitarė pateikti būtiniausią informaciją. Būtų pateikiama ne tik informacija, susijusi su kvalifikacijų mokymosi rezultatais, bet ir informacija, susijusi su kokybės užtikrinimu ir galimais kreditais.
            
            
               Sąvokos „gebėjimai“ apribojimas iki „savarankiškumo ir atsakomybės“
            
            
               –
                     2008 m. EKS rekomendacijos II priedo EKS trečioje skiltyje
                  2
                vartojama sąvoka „kompetencija“ pateikiant mokymosi rezultatų aprašus apima tik „atsakomybę ir savarankiškumą“. Tai neatitinka bendresnės kompetencijos apibrėžties, plačiai vartojamos Europos švietimo ir mokymo politikoje ir suformuluotos 2008 m. EKS rekomendacijos I priede: „įrodytas gebėjimas naudoti žinias, gebėjimus, asmeninius, socialinius ir (arba) metodinius gebėjimus dirbant, studijuojant ir siekiant profesinio bei asmeninio tobulėjimo“.
            
            
               Pasitikėti su EKS susietų kvalifikacijų kokybe ir lygiu 
            
            
               Tai yra itin svarbu besimokančiųjų ir darbuotojų judumui remti atskiruose sektoriuose ir už geografinių sienų. Tačiau pagal esamus bendruosius kokybės užtikrinimo principus kalbama apie kokybės užtikrinimą apskritai, o ne apie su EKS susietas kvalifikacijas konkrečiai. Be to, nepaisant visaapimančio EKS pobūdžio, EKS kokybės užtikrinimo principuose (2008 m. rekomendacijos III priedas) kalbama tik apie PRM ir aukštąjį išsilavinimą, taigi jie netaikomi kvalifikacijoms: 
            
            
               –įgytoms dėl bendrojo išsilavinimo; 
            
            
               –įgytoms dėl neformaliojo mokymosi ir savišvietos patvirtinimo privačiajame sektoriuje;
            
            
               –kurios yra tarptautinės (sektorinės arba ne). 
            
            
               Todėl valstybės narės negali pasitikėti viena kita dėl visų kvalifikacijų.
            
            
               Nėra bendros kreditų perkėlimo ir kaupimo tvarkos, taikomos su EKS susietoms kvalifikacijoms 
            
            
               Nors EKS siekiama skatinti lanksčius mokymosi būdus ir daug dėmesio skiriama mokymosi rezultatams, neatsižvelgiant į tai, kur įgyta kvalifikacija (t. y. bet kuriame sektoriuje – formaliojo švietimo arba patvirtinus neformalųjį švietimą ar savišvietą), nėra bendros kreditų perkėlimo ir su EKS susijusių kvalifikacijų kaupimo tvarkos. Todėl ir vienoje valstybėje narėje, ir tarp skirtingų valstybių narių sunkiau iš vienos mokymosi aplinkos pereiti į kitą. Tačiau toks perėjimas yra labai svarbus asmenims, kurie savo mokymosi ir darbo veikloje keletą kartų pakeičia mokymosi aplinką.
            
            
               Tarptautinių (sektorinių) kvalifikacijų skaičiaus didinimas pagal tarptautinių bendrovių ar sektorinių organizacijų sukurtus standartus 
            
            
               Dėl prekių ir paslaugų vertės grandinių tarptautinimo padaugėjo tarptautinių (sektorinių) kvalifikacijų, konkrečiam pramonės sektoriui skirtų mokymų ir pažymėjimų, grindžiamų tarptautinių įmonių ar sektorinių organizacijų parengtais standartais, pavyzdžiui, e. kompetencijos programa ar bankų ir kalvystės sektorių programos.
            
            
               Esamoje rekomendacijoje nurodyta, kad tarptautinės sektorinės organizacijos turėtų galėti susieti savo kvalifikacijų sistemas su bendra Europos sandara ir taip parodyti tarptautinių sektorinių kvalifikacijų ir nacionalinių kvalifikacijų sistemų tarpusavio ryšį. Tačiau rekomendacijoje nebuvo aiškiai numatyta, kaip užtikrinti šią tiesioginę sąsają su EKS. Kadangi nėra bendros tvarkos, kai kurios valstybės narės įtraukė kai kurias tarptautines (sektorines) kvalifikacijas į savo nacionalines kvalifikacijų sistemas. Dėl to tai pačiai kvalifikacijai turės būti taikomos visos nacionalinės procedūros, tad labai tikėtina, kad skirtingose šalyse jos skirsis – tai pačiai kvalifikacijai gali būti priskirtas skirtingas EKS lygis. Dėl to tarptautinėms (sektorinėms) organizacijoms taip pat tektų didelė administracinė našta, nes joms reikėtų laikytis visų nacionalinių kokybės užtikrinimo procedūrų ir reikalavimų.
            
            
               Bendrosios mokymo sandaros, grindžiamos EKS lygiais. 
            
            
               Direktyvoje dėl profesinių kvalifikacijų pripažinimo (2005/36/EB) nurodyta, kad bendras mokymo sandaras nacionaliniu lygmeniu reguliuojamoms profesijoms galėtų nustatyti Komisija, priimdama deleguotuosius aktus, kuriuose būtų nustatyti būtinieji mokymosi rezultatų rinkiniai, grindžiami EKS lygiais. Kvalifikacijos, atitinkančios susijusią bendrąją mokymo sandarą, bus savaime pripažįstamos visoje ES. Ši nuostata yra nauja ir kol kas bendrų mokymo sandarų dar nenustatyta. Direktyvoje nenurodyta, kaip EKS lygiai bus priskirti bendroms mokymo sandaroms.
            
            
               EKS ir trečiųjų šalių nacionalinių kvalifikacijų sandarų santykis
            
            
               EKS remiamasi rengiant nacionalines kvalifikacijų sandaras ir rengiant metasistemas už ES ribų. Kelios trečiosios šalys pareiškė, kad yra suinteresuotos susieti arba suderinti savo sistemas su EKS, kad galėtų palyginti savo kvalifikacijas su ES kvalifikacijomis. Nors į ES atvyksta ir iš jos išvyksta vis daugiau besimokančiųjų ir darbuotojų, EKS rekomendacijoje nėra jokios nuostatos, kuria būtų leidžiamas formalus suderinimas su trečiųjų šalių sandaromis. Dėl to trečiųjų šalių kvalifikacijų tampa praktiškai neįmanoma palyginti su ES suteiktomis kvalifikacijomis. 
            
            
               Kadangi ES ir trečiosiose šalyse suteiktų kvalifikacijų negalima palyginti, neįmanoma pasitikėti užsienio kvalifikacijomis, todėl jos sunkiau pripažįstamos. Dėl to kvalifikuotų migrantų iš užsienio (įskaitant pabėgėlius) padėtis įsidarbinant yra mažiau palanki nei piliečių ir tai trukdo jiems įgyti galimybių tobulėti profesinėje srityje ir būti paaukštintiems. Ši padėtis nesiskiria, neatsižvelgiant į tai, ar asmuo yra įgijęs kvalifikaciją trečiojoje šalyje ir atvyksta į ES, ar yra įgijęs kvalifikaciją ES ir vyksta į trečiąsias šalis. Kalbant apie institucinį lygmenį, asociacijos susitarimuose su ES ir trečiosiomis šalimis, kaip antai Maroku, Ukraina, Gruzija ir Moldova, yra bendradarbiavimo nuostatos dėl susiejimo su EKS, tačiau nenustatyti valdymo mechanizmai, kuriais būtų užtikrintas šių nuostatų įgyvendinimas.
            
         
         
            
               EKS valdymas
            
            
               Atsižvelgdama į 2008 m. rekomendacijos dėl EKS priėmimą, Komisija sudarė neformalią ekspertų grupę (EKS patariamąją grupę, toliau – EKS PG), kurios tikslas – užtikrinti bendrą kvalifikacijų sistemų susiejimo su EKS proceso nuoseklumą ir didinti jo skaidrumą. 2008 m. rekomendacijoje dėl EKS valstybės narės buvo raginamos nacionaliniu lygmeniu įsteigti EKS nacionalinius koordinavimo punktus (EKS NKP), siekiant paremti ir koordinuoti skaidrų nacionalinių kvalifikacijų sistemų susiejimą su EKS. 
            
            
               EKS PG tapo veiksminga platforma, kuria šalims padedama keistis informacija ir kurti tinklus, taip pat lengvinamas susiejimo procesas, nes nustatyti susiejimo kriterijai. Tačiau kadangi buvo nepakankamai koordinuojamos ES valdymo struktūros, skirtos veiklai, susijusiai su įgūdžiais ir kvalifikacijomis apskritai, neįmanoma užtikrinti didesnio EKS ir kitų ES ir nacionalinių skaidrumo priemonių (pvz., Europass ir ESCO) veiksmingumo ir sąveikos. 
            
            
            
               
                  Pasiūlymo tikslai
               
               
                  Šis pasiūlymas grindžiamas 2008 m. rekomendacijos dėl EKS laimėjimais. Juo užtikrinamas atskirų šalių pradėtų savo kvalifikacijų sandarų ir lygių susiejimo su EKS procesų tęstinumas. EKS pagrindas – nacionalinių kvalifikacijų sandarų ir jų lygių susiejimas su EKS – nesikeičia. Pasiūlymu siekiama toliau tobulinti EKS, kad ji veiksmingiau padėtų darbdaviams, darbuotojams ir besimokantiesiems suprasti nacionalines, tarptautines ir trečiųjų šalių kvalifikacijas. Taigi ši iniciatyva turėtų padėti geriau panaudoti turimus įgūdžius ir kvalifikacijas žmonių, darbo rinkos ir ekonomikos naudai.
               
               
                  Konkrečiau kalbant, pasiūlymo tikslai yra tokie:
               
            
            
               –stiprinti esamą nacionalinių kvalifikacijų sistemų ir lygių susiejimo su EKS procesą;
            
            
               –didinti asmenų turimų kvalifikacijų skaidrumą, palyginamumą ir suprantamumą;
            
            
               –užtikrinti, kad skirtingos šalys nuosekliau įgyvendintų EKS;
            
            
               –gerinti ESK sklaidą ir komunikaciją;
            
            
               –remti lanksčius mokymosi būdus ir sklandų perėjimą iš vienos švietimo ir mokymo sistemos į kitą ir nuo švietimo arba mokymo prie darbo;
            
            
               –kitu etapu – gerinti trečiųjų šalių kvalifikacijų skaidrumą, suprantamumą ir palyginamumą su ES suteiktomis kvalifikacijomis;
            
            
               –užtikrinti veiksmingesnį EKS valdymą ES ir nacionaliniu lygmeniu.
            
            
               
                  Ši iniciatyva nėra Reglamentavimo kokybės ir rezultatų programos (REFIT) dalis.
               
            
            
               •Derėjimas su šioje politikos srityje galiojančiomis politikos nuostatomis
            
            
               
                  Pasiūlymas yra viena iš Naujosios Europos įgūdžių darbotvarkės iniciatyvų ir juo papildomi kiti šioje srityje siūlomi veiksmai:
               
            
            
               –Tarybos rekomendacija, kuria valstybės narės raginamos parengti Įgūdžių garantijos iniciatyvą
                  3
               . Įgūdžių garantijos iniciatyva bus siūloma pirminio švietimo ir mokymo programų nebaigusiems suaugusiesiems, neįgijusiems vidurinio ar lygiaverčio išsilavinimo (EKS 4 lygis). Pagal šią iniciatyvą jie galės pasinaudoti kvalifikacijos kėlimo būdais, kurie leistų jiems įgyti būtinąjį raštingumo, skaičiavimo ir skaitmeninių įgūdžių lygį ir (arba) įvairesnių įgūdžių, ir įgyti EKS 4 lygio kvalifikaciją.
            
            
               
                  Pasiūlymas taip pat atitinka kitas Europos politikos kryptis ir iniciatyvas švietimo ir užimtumo srityse, būtent:
               
            
            
               –Europos Parlamento ir Tarybos sprendimą Nr. 2241/2004/EB dėl bendros Bendrijos sistemos siekiant užtikrinti kvalifikacijų ir gebėjimų skaidrumą (Europass), kuriuo nustatoma sistema, siekiant padėti asmenims informuoti apie savo įgūdžius ir kvalifikacijas
                  4
               ;
            
         
         
            
               –2015 m. priimtos Europos bendradarbiavimo švietimo ir mokymo srityje strateginės programos („ET 2020“), nustatytos bendroje ataskaitoje „Švietimas ir mokymas 2020“
                  5
               , naujuosius prioritetus. Ataskaitoje skatinama toliau tobulinti EKS siekiant didinti kvalifikacijų skaidrumą ir palyginamumą;
            
            
               –2012 m. gruodžio 20 d. Tarybos rekomendaciją dėl neformaliojo mokymosi ir savišvietos rezultatų patvirtinimo
                  6
               , kuria valstybės narės raginamos nustatyti neformaliojo mokymosi ir savišvietos rezultatų patvirtinimo tvarką, susijusią su nacionalinėmis kvalifikacijų sandaromis. Ši tvarka, kuri turėtų atitikti EKS, turėtų būti nustatyta ne vėliau kaip 2018 m. Pagal rekomendaciją asmenys turėtų galėti įgyti visą arba dalinę kvalifikaciją pagal patvirtintus mokymosi rezultatus, pasiektus ne pagal formaliojo švietimo ir mokymo sistemas;
            
            
               –Europos įgūdžių, gebėjimų, kvalifikacijos ir profesijų daugiakalbį klasifikatorių (ESCO). ESCO ir EKS bus naudojamas tas pats elektroninio informacijos apie kvalifikacijas (įtrauktas į pasiūlymo VI priedą) skelbimo formatas;
            
            
               –aukštojo mokslo kokybės užtikrinimo Europos standartus ir gaires
                  7
               , parengtus atsižvelgiant į Europos aukštojo mokslo erdvę, ir 2009 m. birželio 18 d. Europos Parlamento ir Tarybos rekomendaciją dėl Europos profesinio mokymo kokybės užtikrinimo orientacinės sistemos (EPMKUOS) sukūrimo
                  8
               ;
            
            
               –nepriklausomą Europos aukštojo mokslo kokybės užtikrinimo registrą
                  9
               , parengtą atsižvelgiant į Europos aukštojo mokslo erdvę, kuriame registruojamos kokybės užtikrinimo agentūros, iš esmės atitinkančios ESG;
            
            
               –Europos kreditų perkėlimo ir kaupimo sistemą (ECTS)
                  10
               , sukurtą atsižvelgiant į Europos aukštojo mokslo erdvę ir Europos profesinio mokymo kreditų sistemą (ECVET), nustatytą 2009 m. birželio 18 d. Europos Parlamento ir Tarybos rekomendacija
                  11
               ;
            
            
               –Bolonijos aukštojo mokslo procesą: 38 iš 48 Europos šalių, priklausančių Europos aukštojo mokslo erdvei, dalyvauja EKS. Pasiūlymas atitinka Europos aukštojo mokslo erdvės kvalifikacijų sandarą (EAME KS). Visų pirma EKS 5–8 lygių aprašai atitinka EAME KS trijų pakopų Dublino aprašus, įskaitant trumpąją pakopą, susijusią su pirmąja pakopa arba įeinančią į pirmąją pakopą. Dabartinė susiejimo praktika rodo, kad dauguma šalių per vieną procesą susiejo savo kvalifikacijas su EKS ir patvirtino jų atitiktį EAME KS;
            
            
               –Europos Tarybos kvalifikacijų, susijusių su aukštuoju mokslu, pripažinimo Europos regiono valstybėse konvenciją (Lisabonos pripažinimo konvencija) ir Rekomendaciją dėl kvalifikacijų sandarų naudojimo pripažįstant užsienio kvalifikacijas, kurioje EKS aiškiai nurodyta kaip akademiniam pripažinimui naudotina priemonė;
            
            
               –užimtumo politikos kryptis ir iniciatyvas, kaip antai EURES reglamentą ir Tarybos rekomendacijas dėl Jaunimo garantijų iniciatyvos ir ilgalaikio nedarbo;
            
            
               –2005 m. rugsėjo 7 d. Europos Parlamento ir Tarybos direktyvą 2005/36/EB dėl profesinių kvalifikacijų pripažinimo
                  12
               , iš dalies pakeistą 2013 m. lapkričio 20 d. Europos Parlamento ir Tarybos direktyva 2013/55/ES
                  13
               . Pagal direktyvą Komisija gali nustatyti bendrąsias mokymo sandaras, kuriomis būtų nustatomi bendri būtinieji mokymosi rezultatai, reikalingi siekiant įgyti atitinkamą profesiją. Bendrosios mokymo sandaros turi būti grindžiamos EKS lygiais.
            
            
               •Derėjimas su kitomis Sąjungos politikos sritimis
            
            
               
                  Pasiūlymu remiamas Komisijos prioritetas skatinti augimą ir darbo vietų kūrimą, suteikiant galimybes geriau panaudoti žmogiškąjį kapitalą ir taip skatinant augimą bei konkurencingumą. Pasiūlymu siekiama panaikinti judumo kliūtis, taigi juo padedama siekti laisvo darbuotojų judėjimo tikslo.
               
               
                  Geriau nusimanant apie trečiųjų šalių kvalifikacijas remiama ES migracijos darbotvarkė. Didėjantys migracijos srautai į Europos Sąjungą ir iš jos rodo, kad reikia geriau išmanyti apie už ES ribų suteiktas kvalifikacijas, taip pat kad reikia skatinti migrantų integraciją į ES darbo rinkas, – tai buvo pažymėta ir ES veiksmų plane dėl trečiųjų šalių piliečių integracijos
                     14
                  . Pasiūlymas atitinka ES profesinių kvalifikacijų pripažinimo politiką.
               
            
            
               2.TEISINIS PAGRINDAS, SUBSIDIARUMAS IR PROPORCINGUMAS
            
            
               •Teisinis pagrindas
            
            
               
                  Pasiūlymas grindžiamas Sutarties 165 ir 166 straipsniais.
               
               
                  165 straipsnyje numatyta, kad: „Sąjunga prie geros kokybės švietimo plėtojimo prisideda skatindama valstybių narių bendradarbiavimą ir prireikus paremdama bei papildydama jų veiksmus“.165 straipsnio 2 dalyje išvardyti ES veiksmų tikslai apima ir šiuos: 
               
            
            
               skatinti akademinį diplomų ir studijų laikotarpių pripažinimą; 
            
            
               plėtoti informacijos bei patirties mainus valstybių narių švietimo sistemoms bendrais klausimais.
            
            
               
                  166 straipsnyje numatyta, kad: „Sąjunga įgyvendina profesinio mokymo politiką, kuri remia ir papildo valstybių narių veiksmus“. 166 straipsnio 3 dalyje numatyta, kad: „Sąjunga ir valstybės narės skatina bendradarbiavimą profesinio mokymo srityje su trečiosiomis šalimis ir kompetentingomis tarptautinėmis organizacijomis“.
               
            
         
         
            
               
                  Pasiūlymu užtikrinamas pagal 2008 m. rekomendaciją dėl EKS, kuri buvo grindžiama tais pačiais straipsniais, pradėtų procesų tęstinumas. EKS apima visų lygių švietimo (bendrojo, akademinio) ir profesinio rengimo tikslus. EKS yra itin svarbi remiant besimokančiųjų ir darbuotojų judumą atskiruose sektoriuose ir už geografinių sienų. Ja valstybės narės skatinamos bendradarbiauti, o jų veiksmai remiami ir papildomi.
               
            
            
               •Subsidiarumas (neišimtinė kompetencija)
            
            
               Esant nepakankamam įgūdžių ir kvalifikacijų skaidrumui, supratimui ir vertinimui, kyla kliūčių darbuotojų bei besimokančiųjų geografiniam ir profesiniam judumui ir tai veikia visą ES. Tai – pagrindinė priežastis, kodėl nepakankamai panaudojami turimi ES piliečių ir trečiųjų šalių piliečių įgūdžiai, ypač jei kvalifikacija įgyta užsienyje, ir esminė priežastis, lemianti įgūdžių paklausos ir pasiūlos neatitiktį.
            
            
               
                  Esamos Europos lygmens priemonės yra aiškiai apribotos ir nesiėmus papildomų politikos veiksmų ši padėtis nepasikeis. Dėl tarptautinio judumo reikia imtis ES lygmens priemonių kvalifikacijų skaidrumui ir supratimui gerinti. To neįmanoma pasiekti nacionalinio lygmens veiksmais. Kartu būtina atsižvelgti į valstybių narių atsakomybę už mokymo turinį ir už savo švietimo sistemų organizavimą. Iniciatyva nėra ribojama valstybių narių atsakomybė apibrėžti savo švietimo ir mokymo sistemų turinį ir struktūrą. 
               
            
            
               •Proporcingumas
            
            
               
                  Pagal rekomendacijas siūlomi veiksmai yra proporcingi siekiamiems tikslams. Pasiūlymu dėl Tarybos rekomendacijos, grindžiamu SESV 165 ir 166 straipsniais, užtikrinamas atskirų šalių pradėtų kvalifikacijų sistemų ir lygių susiejimo su EKS procesų tęstinumas, kaip numatyta 2008 m. rekomendacijoje dėl EKS. Pasiūlymu atsižvelgiama į valstybių narių poreikį taikyti diferencijuotą požiūrį, kurio laikantis atsižvelgiama į skirtingą ekonominę, finansinę ir socialinę padėtį ir kuris neapima daugiau, nei yra būtina. Bus naudojamos esamos ataskaitų teikimo sistemos, kuo labiau sumažinant administracinę naštą.
               
            
            
               •Priemonės pasirinkimas
            
            
               
                  Priemonės – Tarybos rekomendacijos – pasirinkimas atitinka Sutarties 165 ir 166 straipsnius. Esama EKS, kuri bus panaikinta ir pakeista pataisyta Tarybos rekomendacija, buvo grindžiama Europos Parlamento ir Tarybos rekomendacija. Patirtis parodė, kad Europos Parlamento ir Tarybos rekomendacija buvo veiksminga priemonė, kurią valstybės narės tinkamai įgyvendino.
               
            
            
               3.BAIGIAMOJO VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI IR KITOS PASTABOS
            
            
               •Baigiamasis vertinimas ir (arba) galiojančių teisės aktų tinkamumo patikros
            
            
               
                  Buvo atlikti du nepriklausomi EKS rekomendacijos vertinimai, vienas Europos Parlamento
                     15
                  , o kitas – Komisijos vardu
                     16
                  . Į pagrindines jų išvadas ir rekomendacijas buvo atsižvelgta 2013 m. gruodžio 19 d. Komisijos ataskaitoje Europos Parlamentui ir Tarybai, kurioje padarytos tokios išvados:
               
            
            
               –skaidrus ir nuoseklus susiejimas su EKS turėtų būti skatinamas atsižvelgiant į kintantį kvalifikacijų sistemų pobūdį;
            
            
               –reikėtų stiprinti mokymosi rezultatais grindžiamų kvalifikacijų sandarų vaidmenį ir poveikį nacionaliniu ir Europos lygmeniu;
            
            
               –patikslinus „kompetencijos“ aprašą būtų galima užtikrinti didesnį susiejimo proceso nuoseklumą;
            
            
               –reikėtų gerinti su EKS susijusią komunikaciją, kad informacija geriau pasiektų besimokančiuosius, darbuotojus ir kitas suinteresuotąsias šalis;
            
            
               –reikėtų stiprinti kvalifikacijų sandarų ir kokybės užtikrinimo sistemų ryšį;
            
            
               
                  –reikėtų nustatyti aiškesnį EKS vaidmenį tarptautinių kvalifikacijų ir trečiųjų šalių kvalifikacijų atžvilgiu.
               
            
            
               •Konsultacijos su suinteresuotosiomis šalimis
            
            
               
                  Konsultuotasi su daugeliu suinteresuotųjų šalių
                     17
                  . Konsultacijos vyko: 
               
            
            
               –rengiant susitikimus; 
            
         
         
            
               –aptariant diskusijoms skirtą dokumentą, kuriame išsamiai išdėstyti klausimai ir galimi būdai persvarstyti EKS; 
            
            
               –aptariant bendro diskusijoms skirto dokumento dalį dėl Naujos įgūdžių darbotvarkės.
            
            
               
                  Atsakymai į konsultacijas rodo, kad EKS kaip skaidrumo priemonė vertinama itin palankiai. Suinteresuotosios šalys pažymėjo tebevykstančių nacionalinių procesų, susijusių su kvalifikacijų sandaromis, svarbą, nes jie subūrė suinteresuotąsias šalis iš skirtingų švietimo ir mokymo, užimtumo ir jaunimo sektorių.
               
               
                  Per konsultacijas buvo tvirtai sutarta, kad rekomendaciją būtina taisyti. Šiomis aplinkybėmis suinteresuotosios šalys pabrėžė, kad būtina didinti susiejimo rezultatų nuoseklumą skirtingose šalyse. Suinteresuotosios šalys taip pat pritarė: 
               
            
            
               –bendram mokymosi rezultatų formatui, kartu atsižvelgiant į nacionalinių požiūrių įvairovę; 
            
            
               –bendrųjų kokybės užtikrinimo principų, susijusių su visų rūšių ir lygių kvalifikacijomis, susietomis su EKS, įtraukimui; 
            
            
               –kreditų sistemų, susietų su EKS, bendriesiems principams; 
            
            
               –poreikiui atnaujinti rekomendaciją pagal šių dienų realijas ir patikslinti rekomendaciją ją pataisant.
            
            
               
                  Suinteresuotosios šalys taip pat sutarė dėl to, kad rekomendacija turi būti aiškesnė kalbant apie tarptautines (sektorines) kvalifikacijas. Jie pažymėjo, kad kokybės užtikrinimo ir mokymosi rezultatų reikalavimai, taikomi nacionalinėms kvalifikacijoms, turėtų būti vienodai taikomi tarptautinėms (sektorinėms) kvalifikacijoms.
               
               
                  Suinteresuotosios šalys pabrėžė, kad EKS daugiausia dėmesio reikėtų skirti skaidrumo kūrimui Europoje (didinti įgyvendinimo palyginamumą ir jį griežtinti) ir kad ES ir trečiųjų šalių kvalifikacijų palyginamumui neturėtų būti teikiama pirmenybė iš karto imantis veiksmų.
               
               
                  Šios pastabos iš esmės patvirtina 2014 m. Komisijos surengtų viešų konsultacijų dėl Europos įgūdžių ir kvalifikacijų erdvės rezultatus
                     18
                  .
               
               
                  Pasiūlyme atsižvelgta į suinteresuotųjų šalių pastabas. Tačiau Komisija mano, kad būtina kurti tarptautines EKS sąsajas su trečiųjų šalių nacionalinėmis ir regioninėmis sistemomis atsižvelgiant į Europos migracijos darbotvarkę, taip pat poreikį skatinti migrantų integraciją į darbo rinką ir platesnę ES išorės politiką.
               
            
            
               •Poveikio vertinimas
            
            
               
                  Pasiūlymas pateikiamas kaip Tarybos rekomendacija, kuria peržiūrima dabartinė priemonė, o valstybėms narėms leidžiama lanksčiai pasirinkti, kaip ją įgyvendinti nacionaliniu lygmeniu. Taigi, poveikio vertinimas nebuvo atliktas, tačiau pasiūlymas grindžiamas daugeliu praktinių įrodymų, susijusių su EKS rekomendacijos įgyvendinimu ES ir nacionaliniu lygmeniu. Šie įrodymai taip pat parodo, kas žinoma apie aptariamos EKS rekomendacijos įgyvendinimo sąnaudas ir naudą. Visi įrodymai įtraukti į Komisijos tarnybų darbinį dokumentą, pridedamą prie Naujos Europos įgūdžių darbotvarkės ir jos priedo, skirto EKS
                     19
                  .
               
               
                  Buvo svarstomos trys galimybės, kurias galima taikyti kartu:
               
               
                  1 galimybė: kvalifikacijų palyginamumo didinimas griežtinant susiejimą. Pasinaudojus šia galimybe esamos rekomendacijos taikymo sritis nebūtų išplėsta.
               
            
            
               –Susiejimo kokybės ir nuoseklumo gerinimas: EKS būtų sustiprinta raginant valstybes nares ir Komisiją užtikrinti, kad susiejimas būtų atliekamas nuosekliai ir sistemų, ir kvalifikacijų lygmeniu, aiškiai pripažįstant susiejimo kriterijus. Taptų aišku, kad susiejimas yra ne vienkartinis procesas, kuriam nustatytas vienas terminas (šiuo metu – 2010 m.), o tęstinis procesas, kai valstybės narės turi užtikrinti, kad paskelbta informacija apie susiejimą būtų atnaujinama ir atitiktų nacionaliniu lygmeniu vykstančius pokyčius.
            
            
               –Sąvoka „kompetencija“, įrašyta į EKS aprašų trečią skiltį kaip jo pavadinimas (2008 m. rekomendacijos II priedas), būtų pakeista sąvoka „atsakomybė ir (arba) savarankiškumas“, nes 2008 m. EKS rekomendacijoje sąvoka „kompetencija“ vartojama nenuosekliai. Panaikinus šiuos sąvokų nesuderinamumus, būtų sustiprintas mokymosi rezultatais grindžiamas požiūris, kurio laikytis skatinama pagal EKS.
            
            
               –EKS sklaidos ir komunikacijos gerinimas; valstybių narių būtų prašoma paskelbti susiejimo proceso rezultatus ir informaciją apie kvalifikacijas nacionaliniu ir Europos lygmeniu. Pagrindinė apie kiekvieną kvalifikaciją skelbtina informacija būtų renkama bendru formatu. Taip pat būtų plėtojamas vaizdinis būdas išreikšti EKS lygius pažymėjimuose.
            
            
               –EKS rekomendacijoje būtų nustatyti bendrieji kokybės užtikrinimo principai kvalifikacijoms, susietinoms su EKS. Vykstant šiam procesui būtų visapusiškai paisoma valstybių narių atsakomybės už kokybės užtikrinimo tvarką, taikomą nacionalinėms kvalifikacijoms
                  20
                laikantis subsidiarumo principo.
            
         
         
            
               –Būtų sukurti su EKS susiję kreditų sistemų principai siekiant geriau susieti kreditų sistemas ir kvalifikacijas. Taip būtų lengviau kvalifikacijų (komponentų) mokymosi rezultatus perkelti iš vienos mokymosi aplinkos į kitą, įskaitant mokymosi rezultatus, gautus neformaliuoju mokymusi ir savišvieta.
            
            
               
                  Esama rekomendacija būtų pataisyta pagal SESV 165 ir 166 straipsnius.
               
               
                  2 galimybė: nustatyti susiejimo kriterijus ir mechanizmą, kuris leistų susieti tarptautinių kvalifikacijų ir tarptautinių sektorinių kvalifikacijų sandaras su EKS; pasirinkus šią galimybę būtų patikslinta esama rekomendacijos nuostata, susijusi su tarptautinėmis (sektorinėmis) kvalifikacijomis. Ji apimtų ir pagal 1 galimybę siūlomus veiksmus.
               
               
                  Šiuo tikslu kartu su valstybėmis narėmis reikėtų nustatyti susiejimo kriterijus, pagal kuriuos būtų susietos tarptautinės (sektorinės) kvalifikacijos, ir bendrą procesą, kurį taikant tarptautinėms (sektorinėms) kvalifikacijoms būtų priskirtas EKS lygis
                     21
                  .
               
               
                  Esama rekomendacija būtų pataisyta pagal SESV 165 ir 166 straipsnius.
               
               
                  3 galimybė: gerinti ES suteiktų kvalifikacijų ir trečiųjų šalių suteiktų kvalifikacijų palyginamumą. Pasirinkus šią galimybę būtų išplėsta EKS taikymo sritis. Ji apimtų ir pagal 1 galimybę siūlomus veiksmus.
               
               
                  Taip būtų nustatyti ES ir trečiosiose šalyse suteiktų kvalifikacijų palyginamumo mechanizmai, įskaitant keturis skirtingus atvejus:
               
            
            
               –struktūruoti dialogai su kaimyninėmis ES šalimis, sudariusiomis asociacijos susitarimą su ES, po kurių atitinkamos nacionalinės kvalifikacijų sistemos galbūt būtų susietos su EKS;
            
            
               –EKS suderinimas su nusistovėjusiomis nacionalinėmis kvalifikacijų sandaromis, įskaitant lygių palyginimą;
            
            
               –EKS suderinimas su pasaulyje nusistovėjusiomis, regioninėmis kvalifikacijų sandaromis, įskaitant lygių palyginimą;
            
            
               –ES parama (pvz., paramą vystymuisi) šalims, kad jos kurtų nacionalines kvalifikacijų sandaras. 
            
            
               
                  Esama rekomendacija būtų pataisyta pagal SESV 165 ir 166 straipsnius.
               
               
                  Galimybių analizė ir palyginimas remiantis turimais įrodymais pateikti Komisijos tarnybų darbiniame dokumente
                     22
                  .
               
            
            
               4.POVEIKIS BIUDŽETUI
            
            
               
                  Siekiant padėti įgyvendinti šią rekomendaciją naudojami esami programos „Erasmus+“ ištekliai. 
               
               
                  Siūlomai Tarybos rekomendacijai nereikia papildomo ES biudžeto ir Komisijos darbuotojų išteklių.
               
            
            
               5.KITI ASPEKTAI
            
            
               •Išsamus konkrečių šio pasiūlymo nuostatų paaiškinimas
            
            
               
                  Pasiūlymu dėl pataisytos EKS rekomendacijos bus panaikinta ir pakeista 2008 m. balandžio 23 d. Europos Parlamento ir Tarybos rekomendacija dėl Europos mokymosi visą gyvenimą kvalifikacijų sąrangos kūrimo.
               
               
                  Pataisytoje rekomendacijoje paliekami toliau nurodyti 2008 m. rekomendacijos dėl EKS elementai:
               
            
         
         
            
               –valstybėms narėms rekomenduojama naudoti EKS kaip susiejimo priemonę skirtingų nacionalinių kvalifikacijų sistemų kvalifikacijų lygiams palyginti;
            
            
               –valstybėms narėms rekomenduojama skaidriai susieti kvalifikacijų sistemas ir lygius su EKS laikantis mokymosi rezultatais grindžiamo požiūrio;
            
            
               –valstybės narės turėtų imtis veiksmų užtikrinti, kad visuose kompetentingų institucijų išduotuose naujuose pažymėjimuose, diplomuose ar kvalifikacijų prieduose būtų aiški nuoroda į atitinkamą EKS lygį, kad asmenys ir darbdaviai galėtų matyti kasdienę didesnio kvalifikacijų skaidrumo naudą.
            
            
               
                  Palyginti su 2008 m. rekomendacija dėl EKS, pakeisti arba įtraukti šie elementai:
               
            
            
               –valstybėms narėms bus rekomenduojama reguliariai atnaujinti susiejimą; taip nacionalinių ir EKS kvalifikacijų lygių ir EKS lygių palyginimas išliks aktualus ir atitiks nacionalines kvalifikacijų sistemas;
            
            
               –valstybėms narėms bus rekomenduojama taikyti susiejimo metodus siekiant įvairiose valstybėse narėse užtikrinti EKS įgyvendinimo nuoseklumą;
            
            
               –EKS aprašuose (II priedas) pateikta sąvoka „kompetencija“ kaip mokymosi rezultatų rūšis pakeista sąvoka „savarankiškumas ir atsakomybė“, kad labiau atitiktų atitinkamus mokymosi rezultatų aprašus;
            
            
               –EKS susiejimo kriterijai, taikomi nacionalinėms kvalifikacijų sandaroms, kuriuos nuo 2008 m. rengia EKS patariamoji grupė, įtraukti į rekomendacijos III priedą
            
            
               –rekomendacija siūlomas pataisytas priedas dėl kokybės užtikrinimo principų, kurie būtų taikomi su EKS susietinoms kvalifikacijoms (IV priedas). Šiais principais visapusiškai paisoma valstybių narių atsakomybės už nacionalines kokybės užtikrinimo priemones, taikomas nacionalinėms kvalifikacijoms laikantis subsidiarumo principo. Šie bendrieji principai atitinka Europos aukštojo mokslo erdvės kokybės užtikrinimo Europos standartus ir gaires (ESG) ir Europos profesinio rengimo ir mokymo (PRM) kokybės užtikrinimą (PRM KU). Dėl bendrojo lavinimo kokybės užtikrinimo principų Europos lygmeniu tebediskutuojama pagal „ET 2020“; 
            
            
               –pateikiamas naujas priedas dėl kreditų sistemų principų, susijusių su EKS (V priedas);
            
            
               –pasiūlymu valstybės narės raginamos viešai paskelbti susiejimo proceso rezultatus; valstybės narės turėtų toliau užtikrinti, kad informacija apie kvalifikacijas ir jų mokymosi rezultatus būtų prieinama ir skelbiama; šiuo tikslu į VI priedą siūloma įtraukti elementus, kaip bendru formatu apibūdinti kvalifikacijas;
            
            
               –pasiūlymu Komisija, bendradarbiaudama su valstybėmis narėmis ir suinteresuotosiomis šalimis, raginama išnagrinėti galimybę sukurti Europos registrą ne aukštojo mokslo srityje, skirtą įstaigoms, stebinčioms kvalifikacijų kokybės užtikrinimo sistemas. Toks registras būtų panašus į jau nurodytą Europos aukštojo mokslo kokybės užtikrinimo registrą;
            
            
               –pasiūlymu Komisija raginama išplėtoti standartizuotą vaizdinį būdą pateikti EKS. Taip būtų geriau informuoti besimokantieji, darbuotojai ir kitos suinteresuotosios šalys;
            
            
               –pataisyta rekomendacija nustatomas pagrindas trečiųjų šalių nacionalines ir regionines kvalifikacijų sandaras susieti su EKS, nors įgyvendinant joms ir neteikiama pirmenybė. Visos šios sąsajos turėtų atitikti tarptautinius susitarimus;
            
            
               –Komisija ketina sudaryti ekspertų grupę, kuri suteiktų būtiną pagrindą Komisijai, valstybėms narėms ir atitinkamoms suinteresuotosioms šalims bendradarbiauti įgyvendinant ir stebint šią rekomendaciją. Bus įtraukti EKS patariamosios grupės nuo 2008 m. įgyvendinami uždaviniai;
            
            
               –Pasiūlymu valstybės narės raginamos stiprinti EKS įgyvendinimo nacionaliniu lygiu koordinavimą;
            
            
               
                  –rekomendacijoje nebelieka aiškios nuorodos į tarptautines sektorines organizacijas naudojant EKS susiejimo lygius ir principus.
               
            
            
               2016/0180 (NLE)
            
            
               Pasiūlymas
            
            
               TARYBOS REKOMENDACIJA
            
         
         
            
               dėl Europos mokymosi visą gyvenimą kvalifikacijų sandaros, kuria panaikinama 2008 m. balandžio 23 d. Europos Parlamento ir Tarybos rekomendacija dėl Europos mokymosi visą gyvenimą kvalifikacijų sąrangos kūrimo
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, ypač į jos 165 ir 166 straipsnius,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)kvalifikacijos turi įvairią paskirtį. Jos darbdaviams parodo, ką kvalifikacijos turėtojai iš esmės išmano ir moka daryti (t. y. mokymosi rezultatai). Jos gali būti būtina sąlyga norint dirbti pagal tam tikras reglamentuojamas profesijas. Jos padeda švietimo ir mokymo institucijoms ir paslaugų teikėjams nustatyti asmens išsimokslinimo lygį ir turinį. Jos taip pat yra svarbios asmeniui kaip asmeninių laimėjimų išraiška. Todėl kvalifikacijos atlieka svarbų vaidmenį didinant galimybes įsidarbinti, palengvinant judumą ir galimybes toliau mokytis;
            
            
               (2)kvalifikacijos yra formalus kompetentingos institucijos atliekamo vertinimo ir patvirtinimo proceso rezultatas ir paprastai išreiškiamos pripažįstamais dokumentais, pavyzdžiui, pažymėjimais ar diplomais. Jomis patvirtinama, kad asmuo pasiekė konkretaus lygio mokymosi rezultatus. Šie mokymosi rezultatai gali būti pasiekti įvairiais būdais formalioje, neformalioje aplinkoje arba savišvieta. Informacija apie mokymosi rezultatus turėtų būti nesunkiai prieinama ir skaidri;
            
            
               (3)2008 m. balandžio 23 d. Europos Parlamento ir Tarybos rekomendacija dėl Europos mokymosi visą gyvenimą kvalifikacijų sąrangos kūrimo
                  23
                (toliau – 2008 m. rekomendacija dėl EKS) buvo sukurta bendra aštuonių lygių susiejimo sistema, išreikšta mokymosi rezultatais pagal didėjantį kvalifikacijos lygį. Ji veikia kaip skirtingų kvalifikacijų sistemų ir jų lygių vertimo priemonė. Europos mokymosi visą gyvenimą kvalifikacijų sandara (EKS) siekiama didinti žmonių kvalifikacijos skaidrumą, palyginamumą ir perkeliamumą;
            
            
               (4)rekomendacija siekiama platesnių tikslų padėti modernizuoti švietimo ir mokymo sistemas ir didinti darbuotojų bei besimokančiųjų galimybes įsidarbinti, judumą ir socialinę integraciją. Ja taip pat siekiama geriau susieti formalųjį, neformalųjį mokymą ir savišvietą, kad būtų patvirtinti per patirtį pasiekti mokymosi rezultatai;
            
            
               (5)valstybės narės parengė nacionalines kvalifikacijų sandaras pagal mokymosi rezultatus ir susiejo jas su EKS taikydamos vadinamąjį „susiejimo“ procesą. EKS lygių ir mokymosi rezultatų aprašai padėjo didinti kvalifikacijų skaidrumą ir palyginamumą sistemų lygmeniu. Jie taip pat padėjo visuotinai pereiti prie mokymosi rezultatais grindžiamo švietimo ir mokymo;
            
            
               (6)asmenų turimos kvalifikacijos yra skaidresnės ir labiau palyginamos, jeigu jos išdėstomos dokumentuose, kuriuose pateikiama nuoroda į atitinkamą ir taikytiną EKS lygį, ir aprašomi pasiekti mokymosi rezultatai;
            
            
               (7)įgyvendinant EKS Sąjungos ir nacionaliniu lygmeniu ir siekiant užtikrinti jai kuo platesnę paramą, reikėtų įtraukti daug įvairių suinteresuotųjų šalių. Pagrindinės suinteresuotosios šalys – tai (formaliojo ir neformaliojo) švietimo ir mokymo paslaugų teikėjai, darbdaviai, profesinės sąjungos, pramonės, prekybos ir amatų rūmai, organizacijos, dalyvaujančios pripažįstant akademines ir profesines kvalifikacijas, įdarbinimo tarnybos ir tarnybos, atsakingos už migrantų integraciją;
            
            
               (8)2013 m. gruodžio 19 d. ataskaitoje Europos Parlamentui ir Tarybai dėl EKS įvertinimo
                  24
                Komisija padarė išvadą, kad EKS yra plačiai pripažįstama kaip atskaitos taškas kuriant kvalifikacijų sandaras, diegiant mokymosi rezultatais grindžiamą požiūrį ir didinant skaidrumą, įgūdžių ir gebėjimų pripažinimą. Joje pabrėžiama, kad Sąjunga turėtų sudaryti galimybes besimokantiesiems ir darbuotojams padaryti savo įgūdžius matomesnius, kad ir kur jie būtų įgyti;
            
            
               (9)skaidrumas ir įgūdžių bei kvalifikacijų pripažinimas – vienas iš naujųjų 2015 m. patvirtintos Europos bendradarbiavimo švietimo ir mokymo srityje strateginės programos iki 2020 m. prioritetų
                  25
               . Ataskaitoje pabrėžiama, kad EKS turėtų būti toliau plėtojama siekiant didinti kvalifikacijų skaidrumą ir palyginamumą. Kalbant apie naujai atvykusius migrantus, esamos skaidrumo priemonės taip pat galėtų padėti geriau suprasti užsienio kvalifikacijas ES ir atvirkščiai;
            
            
               (10)dėl didesnio pasitikėjimo, kvalifikacijų supratimo ir palyginamumo EKS ir su ja susietos nacionalinės kvalifikacijų sandaros gali padėti plėtoti esamą pripažinimo praktiką ir palengvinti pripažinimo mokymosi ir darbo tikslais procesą;
            
            
               (11)nacionalinės kvalifikacijų sandaros ir sistemos ilgainiui kinta ir jų susiejimą su EKS reikėtų reguliariai atnaujinti;
            
            
               (12)pasitikėti su EKS susietų kvalifikacijų kokybe ir lygiu būtina, jeigu siekiama remti besimokančiųjų ir darbuotojų judumą tarp sektorių ir geografinių sienų. 2008 m. rekomendacijoje dėl EKS nustatomi bendrieji kokybės užtikrinimo principai aukštojo mokslo ir profesinio rengimo bei mokymo srityje. Jais turėtų būti visapusiškai paisoma valstybių narių atsakomybės už kokybės užtikrinimo priemones, taikomas nacionalinėms kvalifikacijoms, remiantis subsidiarumo principu. Šių bendrųjų principų pagrindas yra Europos aukštojo mokslo erdvės kokybės užtikrinimo standartai ir gairės
                  26
                ir Europos profesinio mokymo kokybės užtikrinimo orientacinė sistema
                  27
                
                  28
               ;
            
            
               (13)kreditų sistemos padeda asmenims daryti pažangą mokantis, nes jos palengvina perėjimą iš vieno lygio į kitą ir nuo vienos švietimo ir mokymo rūšies prie kitos bei iš vienos valstybės į kitą. Jos padeda nustatyti, pateikti ir įvertinti visų kvalifikacijų arba jų sudedamųjų dalių mokymosi rezultatus. Jos suteikia besimokantiesiems galimybę suderinti skirtingus mokymosi rezultatus, pasiektus skirtingomis mokymosi aplinkybėmis, įskaitant skaitmeninį mokymąsi, neformalųjį mokymąsi ir savišvietą;
            
            
               (14)dauguma nacionalinio ir Europos lygmens esamų kreditų sistemų veikia institucinėmis aplinkybėmis, pavyzdžiui, aukštojo mokslo ar profesinio rengimo ir mokymo kreditų sistemos. Europos lygmeniu Europos kreditų perkėlimo ir kaupimo sistema sukurta aukštajam mokslui
                  29
                atsižvelgiant į Europos aukštojo mokslo erdvę. Europos profesinio mokymo kreditų sistema
                  30
                buvo sukurta profesiniam mokymui, priėmus Europos Parlamento ir Tarybos rekomendaciją. Vis didėja poreikis keisti švietimo ir mokymo sistemų kryptis, nustatyti lankstesnius mokymosi būdus. Atsižvelgiant į tai, būtina užtikrinti didesnę kvalifikacijų sandarų ir kreditų sistemų sinergiją ir kreditų sistemas labiau suderinti tarpusavyje;
            
            
               (15)nors ES acquis teisėtos migracijos ir prieglobsčio srityje pripažįstant kvalifikacijas numatytas vienodas požiūris kaip ir į piliečius (ir net supaprastinimo priemonės, kalbant apie asmenis, kuriems suteikta tarptautinė apsauga
                  31
               ), tretinį išsilavinimą turintys trečiųjų šalių piliečiai ir toliau yra pernelyg aukštos kvalifikacijos ir tarp jų yra daug bedarbių. Sąjungos ir trečiųjų šalių bendradarbiavimas kvalifikacijų skaidrumo srityje gali paskatinti migrantų integraciją į Sąjungos darbo rinkas. Dėl didėjančių migracijos srautų į Europos Sąjungą ir iš jos būtina geriau suprasti ne ES įgytas kvalifikacijas. Vis daugiau šalių siekia, kad jų kvalifikacijų sandara ir EKS būtų glaudžiau susietos;
            
         
         
            
               (16)pataisytos Europos Parlamento ir Tarybos direktyvos 2005/36/EB
                  32
                49a straipsnyje numatyta, kad reglamentuojamųjų profesijų „bendroji rengimo struktūra“ gali būti parengta Komisijos deleguotuoju aktu, nustatant bendrą žinių, įgūdžių ir kompetencijos derinį. Bendros mokymo programos „turi būti grindžiamos EKS lygiais“. Rengdama deleguotuosius aktus, Komisija turėtų užtikrinti, kad būtų pasinaudota esama EKS įgyvendinimo patirtimi. Susiejimas su EKS kvalifikacijų lygiais neturėtų paveikti galimybės patekti į darbo rinką, jeigu profesinės kvalifikacijos pripažintos pagal pataisytą Direktyvą 2005/36/EB;
            
            
               (17)nustatant Europos aukštojo mokslo erdvės kvalifikacijų sandarą
                  33
                pateikiami aukštojo mokslo pirmosios, antrosios ir trečiosios pakopos aprašai. Aprašant kiekvieną pakopą nurodomi pasiekimai ir gebėjimai, susiję su pasibaigus šiai pakopai suteiktomis kvalifikacijomis. EKS atitinka Europos aukštojo mokslo erdvės kvalifikacijų sandarą ir jos pakopos aprašus. EKS 5–8 lygiai atitinkamai atitinka Europos aukštojo mokslo erdvės kvalifikacijų sandaros pirmąją, antrąją ir trečiąją pakopas (įskaitant trumpąją pakopą, susietą su pirmąja pakopa arba įeinančią į pirmąją pakopą), kaip toliau nurodyta II priede;
            
            
               (18)Europos Parlamento ir Tarybos sprendimas Nr. 2004/2241/EB dėl bendros Bendrijos sistemos siekiant užtikrinti kvalifikacijų ir gebėjimų skaidrumą (Europass)
                  34
               ; 
            
            
               (19)daugiakalbis Europos įgūdžių, gebėjimų, kvalifikacijos ir profesijų klasifikatorius (ESCO klasifikatorius) padeda užtikrinti geresnį ryšį tarp švietimo ir užimtumo. Informacija apie kvalifikacijas, susietas su EKS, bus atspindėta ESCO; 
            
            
               (20)informacija apie kvalifikacijų sandarų susiejimo su EKS ir kvalifikacijų, susietų su EKS, procesą turėtų būti iš karto prieinama visuomenei, taip pat ir per Europass sistemą. Šio tikslo būtų lengviau siekti, jeigu apibūdinant kvalifikacijas būtų naudojama bendra duomenų struktūra, formatas ir tapatumo nustatymo metodai. Be to, būtų lengviau suprasti ir naudoti paskelbtą informaciją apie kvalifikacijas;
            
            
               (21)kad EKS būtų labiau matoma ir geriau pasiektų naudotojus, dokumentuose, kaip antai pažymėjimuose ir diplomuose dėl naujųjų su EKS susietų kvalifikacijų turėtų būti vaizdinė sąsaja su atitinkamu EKS lygiu;
            
            
               (22)įgyvendinant EKS, nacionalines kvalifikacijų sandaras ir esamas bei būsimas skaidrumo ir įgūdžių bei kvalifikacijų skaidrumo ir pripažinimo priemones, įskaitant kokybės užtikrinimo priemones, kreditų kaupimo ir perkėlimo priemones bei priemones, parengtas atsižvelgiant į Europos aukštojo mokslo erdvę, turėtų būti užtikrinamas suderinamumas, papildomumas ir sinergija nacionaliniu ir Sąjungos lygmeniu;
            
            
               (23)šia rekomendacija EKS įtvirtinama kaip bendra aštuonių lygių orientacinė sandara, išreiškiant šiuos lygius mokymosi rezultatais, kurie yra kaip vertimo programa skirtingoms kvalifikacijų sandaroms, sistemoms ir jų lygiams; 
            
            
               (24)Komisija ketina sukurti Komisijos, valstybių narių ir atitinkamų suinteresuotųjų šalių bendradarbiavimo platformą įgyvendinant ir stebint šią rekomendaciją. Bus įtrauktos užduotys, kurias nuo 2008 m. įgyvendina EKS patariamoji grupė;
            
            
               (25)valstybės narės turėtų užtikrinti EKS nacionalinių koordinavimo punktų uždavinių, įgyvendinamų nuo 2008 m., koordinavimą,
            
            
               REKOMENDUOJA VALSTYBĖMS NARĖMS:
            
            
               (1)naudoti Europos kvalifikacijų sandarą kaip priemonę Sąjungoje visų rūšių ir lygių kvalifikacijoms palyginti;
            
            
               (2)susieti savo nacionalines kvalifikacijų sistemas ir sandaras su Europos kvalifikacijų sandara, visų pirma susiejant savo kvalifikacijų lygius su II priede nurodytais EKS lygiais ir taikant III priede išdėstytus kriterijus;
            
            
               (3)reguliariai ir ne rečiau kaip kas penkerius metus atnaujinti nacionalinių kvalifikacijų sandarų lygių susiejimą su II priede nurodytais EKS lygiais, taikant III priede nurodytus kriterijus;
            
            
               (4)užtikrinti, kad visos susietos kvalifikacijos atitiktų IV priede išdėstytus bendruosius kokybės užtikrinimo principus, paisant nacionalinių kokybės užtikrinimo principų, kurie taikomi nacionalinėms kvalifikacijoms;
            
            
               (5)užtikrinti, kad kreditų sistemos, susijusios su nacionalinėmis kvalifikacijų sandaromis ir sistemomis, atitiktų V priede išdėstytus bendruosius kreditų sistemų principus, paisant nacionalinių sprendimų pasinaudoti kreditų sistemomis;
            
            
               (6)imtis priemonių užtikrinti, kad visuose kompetentingų institucijų išduotuose pažymėjimuose, diplomuose ar kvalifikacijų prieduose būtų aiškiai nurodytas atitinkamas EKS lygis;
            
            
               (7)viešai paskelbti susiejimo proceso rezultatus nacionaliniu ir Sąjungos lygmeniu ir užtikrinti, kad informacija apie kvalifikacijas ir jų mokymosi rezultatus būtų prieinama ir skelbiama naudojant VI priede nurodytą bendrą formatą;
            
            
               (8)skatinti socialinius partnerius, viešąsias įdarbinimo tarnybas, švietimo paslaugų teikėjus ir valdžios institucijas naudoti EKS, kad būtų galima lengviau palyginti kvalifikacijas ir užtikrinti jų mokymosi rezultatų skaidrumą;
            
            
               (9)stiprinti šios rekomendacijos įgyvendinimą nacionaliniu lygiu, atsižvelgiant į nacionalinių institucijų, remiančių įgūdžių ugdymą, įgytą veiklos patirtį.
            
         
         
            
               REKOMENDUOJA KOMISIJAI, BENDRADARBIAUJANT SU VALSTYBĖMIS NARĖMIS IR SUINTERESUOTOSIOMIS ŠALIMIS:
            
            
               (1)remti nuoseklų EKS įgyvendinimą valstybėse narėse, tuo tikslu rengiant nacionalinių kvalifikacijų išlyginimo metodus;
            
            
               (2)parengti mokymosi rezultatų panaudojimo ir pritaikymo kvalifikacijoms metodus;
            
            
               (3)išnagrinėti galimybę sukurti registrą ne aukštojo mokslo srityje, skirtą kokybės užtikrinimo sistemų, susijusių su kvalifikacija, stebėsenos įstaigoms;
            
            
               (4)sukurti standartinį mokymosi rezultatų aprašymo formatą, naudotiną palyginimo tikslais;
            
            
               (5)sukurti standartizuotą būdą skelbti informaciją apie EKS, visų pirma kaip pateikti EKS lygį naujuose pažymėjimuose, diplomuose ar kvalifikacijų prieduose;
            
            
               (6)laikantis tarptautinių susitarimų, padėti palaipsniui kurti ir taikyti kriterijus ir procedūras, kuriais remiantis būtų galima trečiųjų šalių nacionalines ir regionines kvalifikacijų sandaras palyginti su EKS;
            
            
               (7)rengti valstybių narių tarpusavio vertinimus ir keitimąsi geriausia patirtimi;
            
            
               (8)užtikrinti, kad plėtojama EKS visapusiškai derėtų su Europos bendradarbiavimo švietimo ir mokymo srityje strategine programa „ET 2020“; 
            
            
               (9)užtikrinti, kad įgyvendinant šią rekomendaciją būtų naudojami programos „Erasmus+“ ištekliai.
            
            
               REKOMENDUOJA KOMISIJAI:
            
            
               (1)pateikti pažangos ataskaitą po šios rekomendacijos priėmimo, jei taikytina, atsižvelgiant į atitinkamas švietimo ir (arba) mokymo ir užimtumo politikos programas;
            
            
               (2)bendradarbiaujant su valstybėmis narėmis ir pasikonsultavus su atitinkamomis suinteresuotosiomis šalimis įvertinti veiksmus, kurių imtasi atsižvelgiant į šią rekomendaciją, ir iki 2022 m. pateikti Tarybai ataskaitą apie įgytą patirtį ir poveikį ateičiai, įskaitant, jei reikia, galimą šios rekomendacijos peržiūrą ir pataisas.
            
            
               Šia rekomendacija panaikinama 2008 m. balandžio 23 d. Europos Parlamento ir Tarybos rekomendacija dėl Europos mokymosi visą gyvenimą kvalifikacijų sąrangos kūrimo.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  OL C 111, 2008 5 6, p. 1.
               
               
                  
                     (2)
                  Pagal EKS kompetencija apibūdinama kaip atsakomybė ir savarankiškumas.
               
               
                  
                     (3)
                  Pasiūlymas dėl Tarybos rekomendacijos dėl Įgūdžių garantijos iniciatyvos nustatymo, COM(2016) 382.
               
               
                  
                     (4)
                  OL L 390, 2004 12 31, p. 6.
               
               
                  
                     (5)
                  OL C 417, 2015 12 15, p.  5.
               
               
                  
                     (6)
                  OL C 398, 2012 12 22, p. 1.
               
               
                  
                     (7)
                  http://www.enqa.eu/wp-content/uploads/2015/11/ESG_2015.pdf.
               
               
                  
                     (8)
                  OL C 155, 2009 7 8, p. 1.
               
               
                  
                     (9)
                  https://www.eqar.eu/.
               
               
                  
                     (10)
                  
                  
                     http://ec.europa.eu/education/library/publications/2015/ects-users-guide_en.pdf
                  
                  .
               
               
                  
                     (11)
                  OL C 155, 2009 7 8, p. 11.
               
               
                  
                     (12)
                  OL L 255, 2005 9 30, p. 22.
               
               
                  
                     (13)
                  OL L 354, 2013 12 28, p. 132.
               
               
                  
                     (14)
                  COM(2016)377, 2016 6 7, Veiksmų planas dėl trečiųjų šalių piliečių integracijos.
               
               
                  
                     (15)
                  
                  
                     http://www.europarl.europa.eu/meetdocs/2009_2014/documents/cult/dv/esstudyeurqualifframewimplem/esstudyeurqualifframewimplemen.pdf
                  
                  .
               
               
                  
                     (16)
                  
                  
                     http://ec.europa.eu/ploteus/sites/eac-eqf/files/DG%20EAC%20-%20Evaluation%20EQF%20-%20Final%20Report%20-%20Final%20Version.pdf
                  
                  .
               
               
                  
                     (17)
                  Specialios konsultacijos dėl EKS rekomendacijos pataisų buvo surengtos 2016 m. sausio 19 d. EKS patariamojoje grupėje, o 2016 m. sausio 20 d. – su ES socialiniais partneriais. Išsamiau apie šių konsultacijų rezultatus žr. Komisijos tarnybų darbinį dokumentą „Naujoji Europos įgūdžių darbotvarkė. Analitinis pagrindas“.
               
               
                  
                     (18)
                  
                  
                     http://ec.europa.eu/dgs/education_culture/more_info/consultations/documents/skills-results_en.pdf
                  
                  .
               
               
                  
                     (19)
                  Komisijos tarnybų darbinis dokumentas „Naujoji Europos įgūdžių darbotvarkė. Analitinis pagrindas“, SWD(2016) 195.
               
               
                  
                     (20)
                  Šie principai visiškai atitinka Europos aukštojo mokslo erdvės kokybės užtikrinimo Europos standartus ir gaires (ESG) ir Europos profesinio rengimo ir mokymo (PRM) kokybės užtikrinimą (PRM KU). Dėl bendrojo lavinimo kokybės užtikrinimo principų ES lygmeniu dar diskutuojama pagal „ET 2020“.
               
               
                  
                     (21)
                  Paisant nacionalinių procedūrų, taikomų kvalifikacijų įtraukimui į nacionalines kvalifikacijų sandaras.
               
               
                  
                     (22)
                  SWD (2016) 195.
               
               
                  
                     (23)
                  OL C 111, 2008 5 6, p. 1.
               
               
                  
                     (24)
                  COM(2013) 897 final.
               
               
                  
                     (25)
                  OL C 417, 2015 12 15, p. 25.
               
               
                  
                     (26)
                  
                  
                     http://www.enqa.eu/wp-content/uploads/2015/11/ESG_2015.pdf
                  
                  .
               
               
                  
                     (27)
                  OL C 155, 2009 7 8, p. 1.
               
               
                  
                     (28)
                  Dėl bendrojo lavinimo kokybės užtikrinimo principų Europos lygmeniu dar diskutuojama atsižvelgiant į Europos bendradarbiavimo švietimo ir mokymo srityje 2020 m. strateginę programą.
               
               
                  
                     (29)
                  
                  
                     http://ec.europa.eu/education/library/publications/2015/ects-users-guide_en.pdf
                  
                  .
               
               
                  
                     (30)
                  OL C 155, 2009 7 8, p. 11.
               
               
                  
                     (31)
                  2011 m. gruodžio 13 d. Europos Parlamento ir Tarybos direktyva 2011/95/ES dėl trečiųjų šalių piliečių ar asmenų be pilietybės priskyrimo prie tarptautinės apsaugos gavėjų, vienodo statuso pabėgėliams arba papildomą apsaugą galintiems gauti asmenims ir suteikiamos apsaugos pobūdžio reikalavimų.
               
               
                  
                     (32)
                  2005 m. rugsėjo 7 d. Europos Parlamento ir Tarybos direktyva 2005/36/EB dėl profesinių kvalifikacijų pripažinimo, OL L  255, 2005 9 30, p. 22.
               
               
                  
                     (33)
                  
                  
                     http://www.ehea.info/Uploads/qualification/QF-EHEA-May2005.pdf
                  
                  .
               
               
                  
                     (34)
                  OL L 390, 2004 12 31, p. 6.
               
            
      
    ---documentbreak--- 
      
         
               EUROPOS KOMISIJA
            Briuselis, 2016 06 10
            COM(2016) 383 final
            PRIEDAI
            prie
            Tarybos rekomendacijos pasiūlymo
            dėl Europos mokymosi visą gyvenimą kvalifikacijų sandaros, kuria panaikinama ir pakeičiama 2008 m. balandžio 23 d. Europos Parlamento ir Tarybos rekomendacija dėl Europos kvalifikacijų sąrangos kūrimo 
            
               
         
         
            
               PRIEDAI
            
            
               I PRIEDAS
            
            
               Sąvokų apibrėžtys
            
            
               Šioje rekomendacijoje vartojamos tokios sąvokos:
            
            
               (a)„kvalifikacija“ – oficialus įvertinimo ir patvirtinimo proceso rezultatas, gaunamas kompetentingai įstaigai nustačius, kad asmens mokymosi rezultatai atitinka nustatytuosius standartus;
            
            
               (b)„nacionalinė kvalifikacijų sistema“ – visi valstybės narės veiklos, susijusios su mokymosi pripažinimu ir kitais mechanizmais, kurie sieja švietimą ir profesinį rengimą su darbo rinka ir pilietine visuomene, aspektai. Tai apima institucijų susitarimų ir procesų, susijusių su kokybės užtikrinimu, kvalifikacijų vertinimu ir suteikimu, plėtojimą ir įgyvendinimą. Nacionalinė kvalifikacijų sistema gali būti sudaryta iš keleto posistemių, jai gali priklausyti nacionalinė kvalifikacijų sandara;
            
            
               (c)„nacionalinė kvalifikacijų sandara“ – kvalifikacijų klasifikavimo į nustatytus mokymosi rezultatų lygius pagal tam tikrus kriterijus priemonė, kuria siekiama integruoti ir koordinuoti nacionalines kvalifikacijų posistemes ir pagerinti kvalifikacijų skaidrumą, prieinamumą, raidą ir kokybę atsižvelgiant į darbo rinką ir pilietinę visuomenę;
            
            
               (d)„tarptautinė kvalifikacija“ – tarptautinės organizacijos (arba tarptautinės organizacijos akredituotos nacionalinės organizacijos) suteiktas pažymėjimas, diplomas, laipsnis ar titulas, naudojamas daugiau negu vienoje šalyje, apimantis mokymosi rezultatus, grindžiamus tarptautinės organizacijos, įstaigos ar įmonės parengtais standartais;
            
            
               (e)„tarptautinė sektorinė kvalifikacija“ – ekonominės veiklos sektoriui svarbi tarptautinė kvalifikacija, kurią išplėtojo tarptautinė sektorinė organizacija ar tarptautinė įmonė; 
            
            
               (f)„mokymosi rezultatai“ – teiginiai apie tai, ką besimokantysis žino, išmano ir sugeba daryti pasibaigus mokymosi procesui;
            
            
               (g)„žinios“ – tai, kas pasiekta mokymosi metu įsisavinant informaciją. Žinios yra su darbo arba studijų sritimi susijusių faktų, principų, teorijų ir praktikos visuma. Atsižvelgiant į Europos kvalifikacijų sandarą, žinios apibūdinamos kaip teorinės ir (arba) faktinės;
            
            
               (h)„įgūdžiai“ – gebėjimas taikyti žinias ir naudoti praktinę patirtį atliekant užduotis ir sprendžiant problemas. Atsižvelgiant į Europos kvalifikacijų sandarą, gebėjimai apibūdinami kaip pažintiniai (jiems priklauso loginio, intuityviojo ir kūrybinio mąstymo naudojimas) ir praktiniai (jiems priklauso rankų miklumas ir metodų, medžiagų, priemonių bei įrankių naudojimas);
            
            
               (i)„atsakomybė ir (arba) savarankiškumas“ – atsižvelgiant į EKS, tai yra besimokančiojo gebėjimas savarankiškai ir atsakingai taikyti žinias ir įgūdžius;
            
            
               (j)„formaliojo ir neformaliojo mokymosi patvirtinimas“ – procesas, kai įgaliotoji įstaiga patvirtina, kad asmuo pasiekė mokymosi rezultatus, įvertintus pagal atitinkamą standartą; jį sudaro keturi atskiri etapai: konkrečios asmens patirties nustatymas dialogo metu, asmens patirties patvirtinimas dokumentais, kad ji būtų matoma, formalus šios patirties vertinimas ir vertinimo rezultatų sertifikavimas, kuriuo remiantis gali būti įgyjama dalinė arba visiška kvalifikacija;
            
            
               (k)„formalus mokymosi rezultatų pripažinimas“ – procesas, kai kompetentinga institucija suteikia oficialų statusą pasiektiems mokymosi rezultatams tolesnių studijų ar darbo tikslais: i) suteikia kvalifikaciją (įteikia pažymėjimą, diplomą ar suteikia laipsnį), ii) patvirtina neformalųjį mokymąsi ir savišvietą, iii) patvirtina lygiavertiškumą, kreditus ar pritaiko išimtį; 
            
            
               (l)„kreditas“ – įrodo, kad kvalifikacijos dalį, kurią sudaro nuoseklus mokymosi rezultatų derinys, pagal suderintą standartą įvertino ir patvirtino įgaliotoji įstaiga; kompetentingos įstaigos kreditą suteikia asmeniui pasiekus apibrėžtus mokymosi rezultatus, kuriuos įrodo atitinkami vertinimai; kreditas gali būti išreikštas kiekybine reikšme (pvz., kreditai arba kredito taškai), įrodančia apskaičiuotą darbo krūvį, kurio paprastam asmeniui reikia, kad pasiektų susijusius mokymosi rezultatus;
            
            
               (m)„kreditų sistemos“ – kredito (-ų) pripažinimo sistemos. Šios sistemos, be kita ko, gali apimti lygiaverčius atitikmenis, išimtis, vienetus ir (arba) modulius, kurie gali būti kaupiami ir perkeliami, mokymo paslaugų teikėjų, galinčių individualizuoti konkrečius mokymosi būdus, autonomiją, ir neformaliojo mokymosi bei savišvietos patvirtinimą; 
            
            
               (n)„kreditų perkėlimas“ – procesas, kai asmenims, sukaupusiems kreditus vienomis aplinkybėmis, leidžiama juos įvertinti ir pripažinti kitomis aplinkybėmis.
            
            
               II PRIEDAS
            
         
         
            
               Europos kvalifikacijų sandaros (EKS) lygių aprašai
            
            
                     
                        Kiekvienas iš 8 lygmenų aprašytas naudojant kelis aprašus, kuriuose nurodyti mokymosi rezultatai
                           1
                        , atitinkantys to lygio kvalifikacijas bet kurioje kvalifikacijų sistemoje. 
                     
                  
               
                     
                  
                  
                     
                        Žinios
                     
                  
                  
                     
                        Įgūdžiai
                     
                  
                  
                     
                        Atsakomybė ir (arba) savarankiškumas
                     
                  
               
                     
                  
                  
                     
                        Atsižvelgiant į Europos kvalifikacijų sandarą, žinios apibūdinamos kaip teorinės ir (arba) faktinės.
                     
                  
                  
                     
                        Atsižvelgiant į EKS, įgūdžiai apibūdinami kaip pažintiniai (jiems priklauso loginio, intuityviojo ir kūrybinio mąstymo naudojimas) ir praktiniai (jiems priklauso rankų miklumas ir metodų, medžiagų, priemonių bei įrankių naudojimas).
                     
                  
                  
                     
                        Atsižvelgiant į EKS, atsakomybė arba savarankiškumas apibūdinami kaip besimokančiojo gebėjimas savarankiškai ir atsakingai taikyti žinias ir įgūdžius. 
                     
                  
               
                     
                        1 lygis
                     
                     
                        1 lygį atitinka šie mokymosi rezultatai
                     
                  
                  
                     
                        pagrindinės bendrosios žinios
                     
                  
                  
                     
                        elementarūs įgūdžiai, reikalingi paprastoms užduotims atlikti
                     
                  
                  
                     
                        dirbti arba mokytis struktūrizuotame kontekste, tiesiogiai prižiūrint kitam asmeniui.
                     
                  
               
                     
                        2 lygis
                     
                     
                        2 lygį atitinka šie mokymosi rezultatai
                     
                  
                  
                     
                        pagrindinės darbo arba mokymosi srities faktinės žinios 
                     
                  
                  
                     
                        bendrieji pažintiniai ir praktiniai įgūdžiai, reikalingi tam, kad būtų naudojamasi tinkama informacija siekiant atlikti užduotis ir spręsti įprastas problemas naudojant paprastas taisykles ir priemones
                     
                  
                  
                     
                        dirbti arba mokytis prižiūrint kitam asmeniui, turint tam tikrą savarankiškumą
                     
                  
               
                     
                        3 lygis
                     
                     
                        3 lygį atitinka šie mokymosi rezultatai
                     
                  
                  
                     
                        žinios apie darbo arba mokymosi srities faktus, principus, procesus ir bendrąsias sampratas
                     
                  
                  
                     
                        pažintinių ir praktinių įgūdžių spektras, reikalingas užduotims atlikti ir problemoms spręsti pasirinkus ir taikant pagrindinius metodus, priemones, medžiagas ir informaciją
                     
                  
                  
                     
                        imtis atsakomybės už darbo arba mokymosi užduočių atlikimą 
                     
                     
                        sprendžiant problemas pritaikyti savo elgesį atsižvelgiant į aplinkybes
                     
                  
               
                     
                        4 lygis
                     
                     
                        4 lygį atitinka šie mokymosi rezultatai
                     
                  
                  
                     
                        faktinės ir teorinės plataus konteksto darbo arba mokymosi srities žinios 
                     
                  
                  
                     
                        pažintinių ir praktinių įgūdžių spektras, reikalingas specifinėms darbo arba mokymosi srities problemoms spręsti
                     
                  
                  
                     
                        dirbti savarankiškai, vadovaujantis dažniausiai nuspėjamos, tačiau kintančios darbo arba mokymosi aplinkos gairėmis 
                     
                     
                        prižiūrėti įprastą kitų darbą, imtis tam tikros atsakomybės už darbo arba mokymosi veiklos vertinimą ir gerinimą
                     
                  
               
                     
                        5 lygis*
                     
                     
                        5 lygį atitinka šie mokymosi rezultatai
                     
                  
                  
                     
                        išsamios specializuotos faktinės ir teorinės darbo arba mokymosi srities žinios, šių žinių ribų suvokimas
                     
                  
                  
                     
                        platus pažintinių ir praktinių įgūdžių spektras, reikalingas siekiant kūrybiškai spręsti abstrakčias problemas 
                     
                  
                  
                     
                        vadovauti kitiems ir prižiūrėti jų veiklą darbo arba mokymosi aplinkoje, kuriai būdingi nenuspėjami pokyčiai
                     
                     
                        analizuoti ir tobulinti savo ir kitų veiklą
                     
                  
               
                     
                        6 lygis**
                     
                     
                        6 lygį atitinka šie mokymosi rezultatai
                     
                  
                  
                     
                        naujausios darbo arba mokymosi srities žinios, kurioms reikia kritinio teorijų ir principų supratimo
                     
                  
                  
                     
                        puikūs įgūdžiai, atskleidžiantys meistriškumą ir mokėjimą dirbti naujoviškai, reikalingi sprendžiant sudėtingas ir nenuspėjamas specializuotos darbo arba mokymosi srities problemas
                     
                  
                  
                     
                        vykdyti sudėtingą techninę arba profesinę veiklą arba projektus, imantis atsakomybės už sprendimų priėmimą nenuspėjamoje darbo arba mokymosi aplinkoje 
                     
                     
                        imtis atsakomybės už asmenų ir grupių profesinio tobulėjimo valdymą 
                     
                  
               
                     
                        7 lygis***
                     
                     
                        7 lygį atitinka šie mokymosi rezultatai
                     
                  
                  
                     
                        labai specializuotos žinios, kurių dalis yra naujausios darbo arba mokymosi srities žinios, kuriomis grindžiamas originalus mąstymas ir (arba) moksliniai tyrimai 
                     
                     
                        kritiškas vienos srities ir skirtingų sričių sąveikos žinių supratimas
                     
                  
                  
                     
                        specializuoti problemų sprendimo įgūdžiai, reikalingi moksliniams tyrimams atlikti ir (arba) naujovėms diegti siekiant įgyti naujų žinių, sukurti naujas procedūras ir integruoti skirtingų sričių žinias 
                     
                  
                  
                     
                        tvarkyti ir keisti darbo arba mokymosi aplinką, kuri yra sudėtinga, nenuspėjama ir kuriai reikalingi nauji strateginiai metodai 
                     
                     
                        imtis atsakomybės už naujų profesinių žinių ir praktinės patirties kūrimą ir (arba) už strateginės grupės veiklos įvertinimą
                     
                  
               
                     
                        8 lygis****
                     
                     
                        8 lygį atitinka šie mokymosi rezultatai
                     
                  
                  
                     
                        pažangiausios darbo arba mokymosi srities ir įvairių sričių sąveikos žinios
                     
                  
                  
                     
                        didžiausi ir labiausiai specializuoti įgūdžiai ir technika, įskaitant sintezę ir vertinimą, kurių reikia sprendžiant kritines mokslinių tyrimų ir (arba) naujovių srities problemas ir plečiant bei iš naujo apibrėžiant turimas žinias arba profesinę praktiką
                     
                  
                  
                     
                        įrodyti didelį autoritetingumą, gebėjimą dirbti naujoviškai ir savarankiškai, visapusį mokslo ir profesijos išmanymą bei tvarų įsipareigojimą kurti naujas idėjas ar procesus pirmiausia atsižvelgiant į darbo ar studijų aplinką, įskaitant mokslinius tyrimus
                     
                  
               
            
               Derėjimas su Europos aukštojo mokslo erdvės kvalifikacijų sandara 
            
            
               Europos aukštojo mokslo erdvės kvalifikacijų sandaroje aprašomos trys pakopos, dėl kurių 2005 m. gegužės mėn. Bergene vykusiame posėdyje susitarė už aukštąjį mokslą atsakingi ministrai, siekiant įgyvendinti Bolonijos procesą. Aprašant kiekvieną pakopą pateikiamas bendras teiginys apie įprastus pasiekimų ir gebėjimų, susijusių su kvalifikacijomis, rodančiomis šios pakopos pabaigą, lūkesčius. 
            
            
               *
                     Trumposios pakopos aprašas, kurį įgyvendinant Bolonijos procesą parengė Jungtinė kokybės iniciatyvinė grupė (įeina į pirmąją pakopą arba yra susijęs su ja), atitinka EKS 5 lygio mokymosi rezultatus.
            
            
               **
                     Pirmosios pakopos aprašas atitinka EKS 6 lygio mokymosi rezultatus. 
            
            
               ***
                     Antrosios pakopos aprašas atitinka EKS 7 lygio mokymosi rezultatus.
            
            
               ****
                     Trečiosios pakopos aprašas atitinka EKS 8 lygio mokymosi rezultatus.
            
            
               __________________
            
            
               III PRIEDAS
            
            
               Nacionalinių kvalifikacijų sandarų ir sistemų susiejimo su Europos kvalifikacijų sandara kriterijai ir procedūros 
            
            
            
               1.Visų atitinkamų nacionalinių įstaigų, dalyvaujančių susiejimo procese, atsakomybės sritis ir (arba) teisinę kompetenciją aiškiai nustatė ir paskelbė kompetentingos institucijos.
            
            
               2.Nacionalinės kvalifikacijų sandaros ar sistemos kvalifikacijų lygius ir EKS lygių aprašus sieja aiškus ir patvirtintas ryšys.
            
            
               3.Nacionalinė kvalifikacijų sandara ar sistema ir jos kvalifikacijos grindžiamos mokymosi rezultatų principu ir tikslu ir yra susietos su neformaliojo mokymosi bei savišvietos priemonių patvirtinimu ir kreditų sistemomis, jeigu jos yra.
            
            
               4.Kvalifikacijų įtraukimo į nacionalinę kvalifikacijų sandarą ir kvalifikacijų vietos nacionalinėje kvalifikacijų sistemoje apibūdinimo procedūros yra skaidrios. 
            
            
               5.Nacionalinė (-ės) švietimo ir mokymo kokybės užtikrinimo sistema (-os) yra susieta (-os) su nacionaline kvalifikacijų sandara ar sistema ir atitinka kokybės užtikrinimo principus, kaip nurodyta šios rekomendacijos IV priede.
            
            
               6.Susiejimo procesas apima nurodytą atitinkamų kokybės užtikrinimo įstaigų susitarimą, kad susiejimo ataskaita atitinka reikiamas nacionalines kokybės užtikrinimo nuostatas ir praktiką.
            
            
               7.Susiejimo procese turi dalyvauti tarptautiniai ekspertai, o susiejimo ataskaitose turi būti rašytinis bent dviejų tarptautinių ekspertų iš dviejų skirtingų šalių pareiškimas dėl susiejimo proceso.
            
         
         
            
               8.Kompetentinga nacionalinė įstaiga ar įstaigos patvirtina nacionalinės kvalifikacijų sandaros ar sistemos susiejimą su EKS. Kompetentingos nacionalinės įstaigos, paskelbia vieną išsamią ataskaitą, kurioje pateikiamas susiejimas ir jį patvirtinantys įrodymai, atskirai atsižvelgiant į kiekvieną kriterijų. Ta pati ataskaita gali būti naudojama savęs sertifikavimui pagal Europos aukštojo mokslo erdvės kvalifikacijų sandarą, laikantis joje nustatytų savęs sertifikavimo kriterijų.
            
            
               9.Būtų geriausia, jeigu per 3 mėnesius nuo susiejimo ataskaitos patvirtinimo ar atnaujinimo valstybės narės ir kitos dalyvaujančiosios šalys paskelbtų susiejimo ataskaitą ir palyginimo tikslais pateiktų reikiamą informaciją apie atitinkamas Europos internetines paslaugas.  
            
            
               10.Atsižvelgiant į susiejimo procesą, visuose kompetentingų institucijų išduotuose naujuose pažymėjimuose, diplomuose ir kvalifikacijų prieduose turėtų būti aiškiai nurodytas atitinkamas EKS lygis, pasitelkus nacionalinę kvalifikacijų sandarą ar sistemą. 
               
            
               IV PRIEDAS
            
            
               Su Europos kvalifikacijų sandara susietų kvalifikacijų kokybės užtikrinimo principai
                  2
               
            
            
               Reikėtų užtikrinti su EKS susietų profesinio mokymo, aukštojo mokslo, neformaliojo mokymo ir savišvietos privačiame sektoriuje ar tarptautinių kvalifikacijų kokybę, kad didėtų pasitikėjimas jų kokybe ir lygiu. Dėl bendrojo lavinimo kokybės užtikrinimo principų Europos lygmeniu tebediskutuojama pagal „ET 2020“.
            
            
               Paisant nacionalinių kokybės užtikrinimo priemonių, taikomų nacionalinėms kvalifikacijoms, su EKS susietų kvalifikacijų kokybės užtikrinimas – tai priemonė:
            
            
               1.kuria atsižvelgiama į kvalifikacijų struktūrą ir mokymosi rezultatų metodo taikymą; 
            
            
               2.kuria atsižvelgiama į sertifikavimo procesus užtikrinant galiojantį ir patikimą vertinimą pagal suderintus ir skaidrius mokymosi rezultatais grindžiamus standartus;
            
            
               3.kurią sudaro grįžtamojo ryšio mechanizmai ir nuolatinio tobulinimo procedūros;
            
            
               4.kurią taikant visais proceso etapais įtraukiami visi suinteresuotieji subjektai;
            
            
               5.kurią sudaro nuoseklūs vertinimo metodai, susiejant savęs vertinimą ir išorės patikrą;
            
            
               6.kuri yra sudedamoji įstaigų, suteikiančių su EKS susietas kvalifikacijas, vidaus valdymo dalis, įskaitant subrangos veiklą;
            
            
               7.kuri yra grindžiama aiškiais ir įvertinamais tikslais, standartais ir gairėmis;
            
            
               8.kuri yra remiama atitinkamais ištekliais;
            
            
               9.kuri apima sisteminį ir ciklišką vertinimą, atliekamą išorės stebėsenos įstaigų ir kuris grindžiamas bent šiame priede išdėstytais vidaus kokybės užtikrinimo sistemų, susijusių su kvalifikacijomis, principais; 
            
            
               10.kuri apima jos vertinimo rezultatų skelbimą, įskaitant elektroninį prieinamumą nacionaliniu ir Europos lygmeniu.
            
            
               9 principe nurodytas išorės stebėsenos įstaigas ar agentūras turėtų cikliškai nepriklausomai vertinti kompetentingos institucijos. Šios išorės patikros ne aukštojo mokslo srityje rezultatai turėtų būti prieinami viešai ir elektroninėmis priemonėmis per Europos registrą. 
            
            
               V PRIEDAS
            
            
               Kreditų sistemų, susijusių su Europos kvalifikacijų sandara, principai 
            
         
         
            
               EKS ir nacionalinės kvalifikacijų sandaros, papildžius jas kreditų sistemomis, geriau padeda asmenims pereiti iš vienos mokymosi ir darbo aplinkos į kitą bei daryti karjeros pažangą i) pereinant iš vieno švietimo ir mokymo lygio į kitą; ii) iš vieno švietimo ir mokymo sektoriaus į kitą; iii) iš švietimo ir mokymo sistemos į darbo rinkos ir iv) savo valstybės viduje ir iš vienos valstybės į kitą. Skirtingos kreditų sistemos, glaudžiai susietos su kvalifikacijų sistemomis ir sandaromis, turėtų veikti kartu, kad būtų remiamas minėtas perėjimas ir palengvinama mokymosi pažanga. 
            
            
               Todėl kreditų sistemos, susietos su kvalifikacijomis, susietomis su EKS, turėtų atitikti toliau nurodytus principus:
            
            
               1.reikėtų parengti kreditų sistemas, kad būtų sukurti besimokantiesiems naudingi ir lankstūs mokymosi būdai; 
            
            
               2.kuriant ir plėtojant kvalifikacijas reikėtų sistemingai vadovautis mokymosi rezultatų metodu ir taikyti atitinkamas kreditų priemones, kad būtų galima lengviau perkelti kvalifikacijas (jų komponentus) ir daryti mokymosi pažangą;
            
            
               3.kreditų sistemos turėtų padėti perkelti mokymosi rezultatus ir skatinti besimokančiųjų pažangą išeinant už institucijų ir valstybių ribų;
            
            
               4.kreditų sistemos turėtų būti grindžiamos aiškiu ir skaidriu kokybės užtikrinimu; 
            
            
               5.asmens įgyti kreditai turėtų būti patvirtinti dokumentais, išreiškiant pasiektus mokymosi rezultatus, jų lygį, nurodant kompetentingos kreditus suteikusios institucijos pavadinimą ir, jei reikia, susijusią kredito reikšmę;
            
            
               6.kreditų perkėlimo ir kaupimo sistemos turėtų būti derinamos ir siejamos su neformaliojo švietimo bei savišvietos patvirtinimo tvarka ir taikomos kartu, siekiant lengvinti perėjimą ir mokymosi pažangą; 
            
            
               7.kreditų sistemos turėtų būti rengiamos ir tobulinamos suinteresuotiesiems subjektams bendradarbiaujant tarpusavyje nacionaliniu ir Europos lygmeniu. 
            
            
            
               VI PRIEDAS
            
            
               Informacijos apie kvalifikacijas elektroninio skelbimo bendru formatu orientaciniai elementai
            
            
            
                     
                        DUOMENYS
                     
                  
                  
                     
                        Privalomieji / pasirenkamieji
                     
                  
               
                     
                        Kvalifikacijos pavadinimas
                     
                  
                  
                     
                        Privaloma
                     
                  
               
                     
                        Dalykas*
                     
                  
                  
                     
                        Privaloma
                     
                  
               
                     
                        Šalis / regionas (kodas)
                     
                  
                  
                     
                        Privaloma
                     
                  
               
                     
                        EKS lygis
                     
                  
                  
                     
                        Privaloma
                     
                  
               
                     
                        Kvalifikacijos aprašas
                     
                  
                  
                     
                        Arba
                     
                  
                  
                     
                        Žinios
                     
                  
                  
                     
                        Privaloma
                     
                  
               
                     
                  
                  
                     
                  
                  
                     
                        Įgūdžiai
                     
                  
                  
                     
                        Privaloma
                     
                  
               
                     
                  
                  
                     
                  
                  
                     
                        Atsakomybė / savarankiškumas
                     
                  
                  
                     
                        Privaloma
                     
                  
               
                     
                  
                  
                     
                        arba
                     
                  
                  
                     
                        Laisvo teksto laukelis, kuriame apibūdinama, kokių žinių, supratimo ir gebėjimų tikimasi iš besimokančiojo 
                     
                  
                  
                     
                        Privaloma
                     
                  
               
                     
                        Suteikiančioji įstaiga**
                     
                  
                  
                     
                        Privaloma
                     
                  
               
                     
                        Kreditų taškai / teorinis darbo krūvis, reikalingas mokymosi rezultatams pasiekti
                     
                  
                  
                     
                        Pasirenkamieji
                     
                  
               
                     
                        Vidaus kokybės užtikrinimo procesai
                     
                  
                  
                     
                        Pasirenkamieji
                     
                  
               
                     
                        Išorės stebėjimo įstaiga
                     
                  
                  
                     
                        Pasirenkamieji
                     
                  
               
                     
                        Papildoma informacija apie kvalifikaciją
                     
                  
                  
                     
                        Pasirenkamieji
                     
                  
               
                     
                        Informacijos šaltinis
                     
                  
                  
                     
                        Pasirenkamieji
                     
                  
               
                     
                        Nuoroda į atitinkamą kvalifikacijos priedą
                     
                  
                  
                     
                        Pasirenkamieji
                     
                  
               
                     
                        Kvalifikacijos URL
                     
                  
                  
                     
                        Pasirenkamieji
                     
                  
               
                     
                        Informacijos kalba (kodas)
                     
                  
                  
                     
                        Pasirenkamieji
                     
                  
               
                     
                        Stojimo reikalavimai
                     
                  
                  
                     
                        Pasirenkamieji
                     
                  
               
                     
                        Galiojimo pabaigos data (jei aktualu)
                     
                  
                  
                     
                        Pasirenkamieji
                     
                  
               
                     
                        Būdai įgyti kvalifikaciją
                     
                  
                  
                     
                        Pasirenkamieji
                     
                  
               
                     
                        Santykis su profesijomis
                     
                  
                  
                     
                        Pasirenkamieji
                     
                  
               
               * ISCED FoET2013
            
            
               ** Būtinoji informacija, kurią reikia pateikti apie suteikiančiąją įstaigą, turėtų padėti surasti informaciją apie suteikiančiąją įstaigą. Tai būtų suteikiančiosios įstaigos pavadinimas arba, jei taikytina, suteikiančiųjų įstaigų grupės pavadinimas ir URL arba kontaktinė informacija
            
            
               
            
         
         
            
                  
                     (1)
                  Mokymosi rezultatai – teiginiai apie tai, ką besimokantysis žino, išmano ir sugeba užbaigęs mokymosi procesą. Paprastai jie skirstomi į „žinias, įgūdžius ir gebėjimus“. Atsižvelgiant į EKS, paskutinis elementas apima tik „atsakomybę ir (arba) savarankiškumą“, nes jo aprašas atspindi teiginius, valstybių narių bendrai sutartus šiai rekomendacijai taikyti, ir jie ne visai atitinka sąvokų apibrėžtis. 
               
               
                  
                     (2)
                  . Šie bendrieji principai visiškai atitinka Europos aukštojo mokslo erdvės kokybės užtikrinimo Europos standartus ir gaires (EGS) ir Profesinio rengimo ir mokymo Europos kokybės užtikrinimą (PRMEKU).